《夏初临 初夏客庆元县》
清代·俞士彪

树静无风，山昏欲雨，溪桥流水潺潺。欲买春光，空阶但有榆钱。

行人何事留连。听枝头、多少啼鹃。客窗昼永，纹枰懒敲，湘簟初眠。

年时此际，匹马东游，骄阳曝背，沙土迷天。归来未久，而今更滞松源。

几许流年。怎都来、客里愁边。又惊看。红榴半开，霁月初弦。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。